郭稽中曰：
產後乍寒乍熱者何？
答曰：陰陽不和，敗血不散，能令乍寒乍熱也。產後血氣虛損，陰陽不和，陰勝則乍寒，陽勝則乍熱，陰陽相乘，則或寒或熱。產因勞傷臟腑，血弱不得宣越，故令敗血不散，人於肺則熱，人於脾則寒，醫人誤作瘧治，則謬矣。陰陽不和，宜增損四物湯。敗血不散，宜奪命丹。又問：二者何以別之？曰：時有刺痛者，敗血也。但寒熱無他證者，陰陽不和也。
陳無擇曰：
產後乍寒乍熱，榮衛不和，難以輕議，若敗血不散，豈止脾肺二臟。大抵一陰閉一陽，即作寒熱，陰勝故寒，陽勝故熱。只可云敗血循經流入，閉諸陰則寒，閉諸陽則熱，血氣與衛氣解則休，遇再會而復作，大調經散，入醋煎佳。
閉陰閉陽之說，率難理解，敗血閉陰則寒，閉陽則熱，而有休解會作之時，則似瘧矣。若瘀血為有形之物，閉則壅矣，安有解會之所。愚謂血閉於陽經，榮衛行之不通，則寒。血閉於陰經，榮衛行之不通，則熱。故必瘀通而寒熱自已。又就大調經散而言，行瘀於內也。五積散，行瘀於外也。又外經或為寒客則肺病，肺病而榮衛不通則熱，內腑或為冷物所傷則脾病，脾病而榮衛不通則寒。故所用之方，一主裏，一主表，亦或內外俱瘀，則寒熱並作，二藥又均不可廢。
按良甫云：「此由氣血虛損，陰陽不和，宜四物加減。若敗血不散，腹內作痛，宜奪命丹。」夫陽氣不足，陰氣上入陽中而惡寒者，補中湯。若陰氣不足，陽氣下陷陰中發熱者，六味丸。若氣血不足，惡寒發熱者，八珍湯。
已上五條，序產後有寒熱往來之證也。
寒熱往來，為少陽經病，產後見之，明屬陰陽兩虛，榮衛不和之候，當遵丹溪大補氣血為治，非小柴胡可例也。若云敗血不散為寒熱，郭稽中有入肺入脾之論，陳無擇有閉陰閉陽之議，兩說均不能無疑。夫敗血瘀滯，豈有或入肺或入脾之理，況寒熱何獨專於脾肺，其心腎肝獨不可為寒熱乎？血閉陰為寒，便不能閉陽為熱，陽為熱，便不能閉陰為寒，豈有既閉陰復閉陽，得謂之敗血不散乎？立言之謬，恐有惑於後人。總之敗血為病，乃生寒熱，本於榮衛不通，陰陽乖格之故，武叔卿始得其旨。
產後虛汗不止者，由陰氣虛而陽氣加之。裏虛，陽氣獨發於外，故汗出。血為陰，產則傷血，是為陰氣虛。氣為陽，其氣實者，陽加於陰，故令汗出。陰氣虛弱不復者，汗出不止。因遇風則變痙，縱不成痙，亦虛乏短氣，身體柴瘦，唇囗乾燥，久則經水斷絕，由津液竭故也。